b'\n_START_ARTICLE_\nJakob Dannef\xc3\xa6rds Vej\n_START_SECTION_\nJacob Nielsen Dannefer (ca. 1630-1676)\n_START_PARAGRAPH_\nJacob Nielsen Dannefer (ca. 1630-1676) var en dansk officer, f\xc3\xb8dt p\xc3\xa5 M\xc3\xb8n, der, da Danmark begyndte at ruste sig til krig mod Sverige, lod sig hverve som menig rytter i Ditlev Ahlefeldts regiment. Ved Roskildefreden 1658 m\xc3\xa5tte Danmark blandt andet afst\xc3\xa5 et rytterregiment p\xc3\xa5 2.000 ryttere til svenskerne, heriblandt Dannefer. Han blev udvalgt til at v\xc3\xa6re livtjener hos den ber\xc3\xb8mte svenske admiral C.G. Wrangel. Da Dannefer med skibet "Sct Johannes" skulle til Wollin i Pommern med blandt andet en del af admiralens gods, 120 danske soldater og 16 kanoner, lykkedes det Dannefer med hj\xc3\xa6lp fra de danske soldater at overmande kaptajnen, den svenske officer og mandskabet og s\xc3\xa6tte kursen mod K\xc3\xb8benhavn. For sin indsats blev Dannefer udn\xc3\xa6vnt til ritmester i Gyldenl\xc3\xb8ves regiment, og han fik "Nyg\xc3\xa5rd" og "Hovedskovg\xc3\xa5rd" p\xc3\xa5 M\xc3\xb8n af Frederik 3. Senere blev han imidlertid uvenner med en overordnet og afskediget fra h\xc3\xa6ren. Herefter var han tolder i Stege.'